Vantaalaismies vietti yön tulevassa kodissaan ennen ostopäätöstä – kiipesi katolle ja tutki nurkat

Maarinkunnaalla asuva Vesa Viuhkonen kipuaa perheen varastotilasta, joka ei ole mikä tahansa varasto. Myrskyssä kaatuneista koivuista tehtyjen lankkujen alla on uima-allas. Viuhkonen käy mieluummin uimahallissa uimassa, joten hän keksi hyötykäytöä altaalle. Päivi Tuovinen Katso isompi kuva

Katso isompi kuva

Marika Lumme

Vesa Viuhkonen perheineen asuu kodissa, joka olisi monen lapsen unelma piiloleikkiin. Kerroksia on kolme ja huoneita sekä nurkkauksia siellä täällä.

Uusperhe on asunut muuttuvalla kokoonpanolla Maarinkunnaalla sijaitsevassa talossa viiden vuoden ajan. Ostopäätös syntyi poikkeuksellisella tavalla. Viuhkonen tiesi talon olevan myynnissä.

– Talossa asuivat vielä vuokralaiset. Kysyimme mahdollisuutta viettää yksi yö talossa, koska halusimme tutustua siihen tarkemmin. Se onnistui, Viuhkonen kertoo.

Pariskunta parkkeerasi pihaan tuliaiset matkassaan. Talon asukkaat saivat kiitokseksi suolaisen piirakan ja punaviinipullon.

Viuhkosella sen sijaan oli työn täyteinen ilta. Hän tarkasti talon rakenteet, kiipesi katolleja tutki nurkat. Pariskunta teki retken myös läheiselle mäelle saadakseen kuvaa millaisesta asuinalueesta on kyse.

Illalla syttyi tuli myös takkaan.

– Täällä on vuolukivitakka, jota en osannut aluksi sytyttää, koska en tiennyt niksejä. Opin kyllä nopeasti, hän sanoo.

Talo tuntui Viuhkosen mukaan kodilta ensimmäisestä yöstä lähtien. Hän kokee mahdollisuuden tutustumiseen olleen tarpeellinen.

– Kysyin kerran aiemmin toisen talon esittelyssä mahdollisuutta nukkua yö siellä, talo oli jo tyhjillään. Välittäjälle tämä ei sopinut, hän kertoo.

1980-luvulla rakennetun talon isoin muutos on tehty alakertaan, jossa uima-allas sai pari vuotta sitten ylleen lankkulattian.

– Lapset olivat nuoria kun muutimme tänne ja he kinusivat uima-altaan täyttämistä. Lämmityskustannukset olisivat kuitenkin olleet melko suuret. Lisäksi uima-altaassa on riski vesivahingolle, Viuhkonen selvittää.

– Käyn mieluummin uimahallissa uimassa, johon tässä lähistölläkin on hyvät mahdollisuudet, hän jatkaa.

Tällä hetkellä uima-altaan päällä on pitkiä ja paksuja koivulankkuja. Tyhjä uima-allas on hyötykäytössä varastotilana. Varastoon vie luukku, josta noustessa ikkunasta näkyy ulos.

– Talossa on yli 30 ikkunaa. Tämä on oikea ikkunanpesijän painajainen, Viuhkonen nauraa.

– Tiedän, koska minä ne olen yleensä pessyt, hän jatkaa.

Haastavimmat ikkunaruudut sijaitsevat korkealla talon ruokailutilan yllä. Aiemmin isäntä pesi ne itse, mutta sittemmin päätti tilata työn ammattilaisilta.

– Olen kuullut, että talon suunnitellut arkkitehti halusi, että sisään tullessa näkyy taivas, hän kertoo.